НАРЕДБА 

ЗА ПРИТЕЖАВАНЕ И ОТГЛЕЖДАНЕ НА КУЧЕТА НА ТЕРИТОРИЯТА НА ОБЩИНА КОТЕЛ


(Приета с Решение № 125/08.09.2008 г. на Общински съвет-Котел, изм. с Решение № 431/30.05.2017 г. на Общински съвет-Котел, изм. с Решение № 156/02.10.2018 г. по адм.дело № 212/2018 г. на Административен съд - Сливен).
І. ОБЩИ ПОЛОЖЕНИЯ

Чл.1. Тази наредба регламентира реда и условията за отглеждане и регистриране на кучета на територията на Община Котел.


Чл.2. Според начина на отглеждане и предназначението им, кучетата се класифицират на:

1. Регистрирани – собственост на физически и юридически лица, организации, учреждения и други, и са записани в регистрите на общината.
2. Нерегистрирани – собственост на обитателя на жилището, организацията или учреждението, в което домуват, но са без регистрация.

3. Безнадзорни – когато са с определен собственик и с регистрация, но се движат свободно без придружител.

4. Безстопанствени – когато са без собственик и регистрация и са свободно движещи се.


Чл.3. Гражданска и административно-наказателна отговорност носят:


(1) Собствениците и водачите на кучета за действията на стопанисваните, съответно водените от тях кучета.

(2) Общинска администрация Котел, кметовете и кметски наместници на населените места на територията на общината за безстопанствените и свободно движещи се кучета.

ІІ. РЕГИСТРАЦИЯ И ТАКСИ


Чл.4. Собствениците на кучета са длъжни да ги регистрират в тримесечен срок след придобиването им.


Чл.5. Регистрацията на кучета е двустепенна

· ветеринарно-медицинска и
· административна.


Чл.6.(1) Ветеринарно-медицинската регистрация се извършва от частно парктикуващ ветеринарен лекар по реда, определен в Закона за ветеринарно-медицинската дейност.


(2) Административната регистрация се извършва от длъжностно лице в Дирекция „УТЕС” Община Котел гл.специалист „Екология” след подаване на декларация по определен в Наредбата за определянето и администрирането на местните такси и цени на услуги и предоставени права на територията на Община Котел.


Чл.7. Подаването на декларация по утвърден образец и заплащането на таксата се извършва в Дирекция „Местни приходи” при Община Котел. Към декларацията се прилагат копия на:

1. Ветеринарномедицински паспорт на кучета ІІ-ра и ІІІ-та страница;

2. Документ, удостоверяващ целта на ползването на кучето, издаден от специализирани институции (ТЕЛК,БЧК,СЛРБ и др.)

Чл.8. (1) Регистрацията се извършва еднократно.


(2) Собственикът получава обозначителен знак за регистрация, който се поставя на нашийника.


Чл.9. Отдел „Екология” при Дирекция „УТЕС” в Общинска администрация води регистър, който съдържа следните реквизити:

1. Номер и дата на регистрацията.

2. Трите имена и постоянен адрес на собственика.

3. Адрес, на който пребивава кучето.

4. Порода, външни белези и име на кучето, съгласно ветеринарномедицинския паспорт.

5. Цел за използване на кучето.

6. Дата на кастрация на кучето/ако е извършена/, удостоверена със съответния документ.

7. Платена такса-номер на квитанция, дата.


Чл.10. Дирекция „Местни приходи” текущо предоставя 1 екз. от подадената декларация в Дирекция „УТЕС”


Чл.11. (1) В едномесечен срок в деловодството на Община Котел или в съответното кметство собствениците на кучета да обявяват всички настъпили изменения (продажба, смърт и промяна на местоживеене).


(2) Настъпилите и регистрирани промени се подават своевременно служебно от длъжностното лице на Дирекция „Устройство на територията, екология и строителство” към Дирекция „Местни приходи”.


Чл.12. (1) Таксата за притежание на куче се заплаща ежегодно в Дирекция „Местни приходи” до 31 март на съответната календарни година, или в едномесечен срок от датата на придобиване на кучето, когато то е придобито след 31 март и не подлежи на възстановяване.


 (2) За кучета, придобити през текущата година, таксата се дължи в размер на една дванадесета от годишния й размер за всеки месец до края на годината, включително за месеца на придобиването.


(3) От заплащане на такса са освободени, след представяне на документ, но подлежат на регистрация, собствениците на:

1. Кучета на инвалиди;

2. Служебни кучета в организациите на бюджетна издръжка;

3. Кучета, използвани за опитни цели;

4. Кучета, използвани от Българския червен кръст;
5. Кастрирани кучета;
6. 6.(изм. с Решение № 431/30.05.2017 г.на Общински съвет-Котел) кучета, които придружават или охраняват селскостопански животни, които се отглеждат в регистриран животновъден обект.

(4) При придобиването на куче с вече платена годишна такса, друга за същата година не се заплаща от новия собственик.


(5) Приходите от събраните такси се използват за мероприятията, свързани с намаляване броя на безстопанствените кучета.


(6) При представяне на отчета за бюджета, Общинска администрация внася отчет на заседание на Общински съвет за събраните такси.
ІІІ. РЕД И НАЧИН НА ОТГЛЕЖДАНЕ

Чл.13. (1) Собствениците на кучета са длъжни да се отнасят към кучетата с грижата на добри стопани и да им осигуряват:

1. Достатъчно количество храна и вода.

2. Подходящо място за обитаване и хигиенни условия за отглеждане.

3. Ако ги отглеждат в затворени помещения, да им осигуряват необходимата разходка.

4. Редовно профилактично ветеринарномедицинско обслужване, ваксинация, обезпаразитяване и незабавно лечение при заболяване или нараняване.

5. Да се грижат за тях, да не ги изоставят, да ги предпазват от болка и стресови ситуации.

6. Да осъществяват постоянен непосредствен контрол върху поведението на кучето извън дома си.


(2) Собственик, който не може да полага необходимите грижи съгл.ал.1, предава кучето на приют, организация или лице, което да го отглежда съгласно условията по ал.1.


(3) Собствениците на кучета са длъжни да предприемат необходимите мерки за предотвратяване на :

1. Нежелано размножаване.

2. Бягство на животното.

3. Създаване на опасност за хора или други животни.

4. Замърсяване на обществени места, като почистват мястото след дефекация.


(4) Собствениците на кучета са длъжни при извеждането им на разходка да носят със себе си ветеринарномедицински я паспорт на кучето и да го представят за проверка пред общинските и ветеринарномедицинските органи.


(5) При бягство и загубване на куче, собственикът е длъжен в 3-дневен срок да уведоми в писмена форма общинската администрация.


Чл.14. (1) Разходката на кучетата в населените места се извършва с нашийник, върху който се поставя обозначителния знак за регистрация и повод, а за агресивните -  и с намордник.


(2) Кучетата от породите: кавказка овчарка, българско овчарско куче / каракачанско куче/, германски дог, немско овчарско куче, ризеншнауцер, московска стражева, черен териер, доберман, бултериер, питбул, стафорширски териер, мастиф, аржентински дог, ирландски вълкодави кангал, задължително се извеждат на разходка с намордник.


(3) Кучетата, използвани за служебни цели, се предвижват съгласно изискванията на извършваната от тях дейност.


Чл.15. Забранява се:

1. Извеждането на кучета без каишка, а на агресивните кучета и кучетата изброени в чл.14, ал.2 –без намордник.

2. Въвеждането на кучета в закрити обществени сгради, заведенията за обществено хранене/ресторанти, сладкарници, кафенета и др./, магазини, аптеки, лечебни и учебни заведения и прилежащите им дворове, с изключение на кучета-водачи, придружаващи слепи хора и служебни кучета, съпровождащи органите на МО и МВР.

3. Превозването на кучета в обществения градски и междуградски автобусен транспорт без повод, а на агресивните-без намордник.

4. Настаняване и отглеждане на куче в съсобствен имот:

а). без изрично писмено съгласие на собствениците;

б). в обекти-етажна собственост, без изричното писмено съгласие на етажните собственици и/или ползватели на обекти, непосредствени съседи /над, под, от ляво и дясно/ на имота, където ще се отглежда кучето.

5. Преминаването и престоя на кучета в детски площадки, детски градини и ясли и техните дворове.    
6. Допускане на свободно движещи се кучета на обществени места, предназначени за отдих и  спортна дейност на гражданите.

7. Свободно пускане на кучета извън разрешените и обозначени места в населените места.

8. Отглеждането на кучета при постоянна тъмнина , в гаражи, на тераси, представляващи общи части от етажна собственост, и около жилищните блокове и кооперации.
9. Развъждането с търговска цел на кучета от частни лица в нееднофамилни жилища, избени и тавански помещения, тераси, гаражи.

10. Отглеждане на повече от едно куче, над 1-годишна възраст, в апартаменти на нееднофамилни жилищни сгради.

11. Организирането на борби с кучета.

12. Вдигането на шум от кучета в часовете за отдих.

13. Разхождането на кучета от породите, изброени в чл.14, ал.2 от малолетни лица.
14. Свободното пускане и движение на породите, изброени в чл.14, ал.2 на територията на общината.

Чл.16. Кметът на общината и кметовете на населените места със заповед определят местата, разрешени за свободно пускане на кучета.


Чл.17. Общинска администрация и кметовете на населените места се задължават при сигнал от граждани за изоставени, наранени, болни или злонравни кучета да проведат необходимите мероприятия съвместно с длъжностните лица от РВМС и РПУ.
Чл.18. Всяко куче, ухапало човек или животно, се отвежда веднага от собственика при практикуващия ветеринарен лекар за преглед и последващи епизоотични действия.
ІV. ДЕЙСТВИЯ ЗА БЕЗСТОПАНСТВЕНИ, БЕЗНАДЗОРНИ И НЕРЕГИСТРИРАНИ КУЧЕТА, СПЕЦИАЛИЗИРАН ПРИЮТ ЗА КУЧЕТА

Чл.19. Кметът на общината и кметовете на населените места организират мероприятията с безстопанствените и безнадзорни кучета.



Чл.20. (1) Безстопанствените и безнадзорни кучета подлежат на събиране от оторизирани от Кмета лица.

(2) Уловените кучета се настаняват в специализиран приют /изолатор/ със статут на самостоятелно звено на общинско финансиране, организирано и регламентирано с Устройствен правилник, утвърден от кмета на общината.


Чл.21. В приюта се полагат ветеринарномедицински грижи и други епизоотични действия за безстопанствените и безнадзорни кучета до пренасочването им с протокол, съставен между оторизиран служител на приюта и получателя на пренасоченото куче.

V. КОНТРОЛ И САНКЦИИ


Чл.22. (1) Контролът по настоящата наредба се извършва от определени със заповед на кмета длъжностни лица.

(2) Актовете за установяване на административни нарушения се съставят от длъжностни лица, определени със заповед на кмета на Община Котел, кметовете и кметските наместници на населени места.


(3) Въз основа на съставените актове за установяване на административни нарушения, кметът на общината издава наказателни постановления.


(4) Установяването на нарушенията, обжалването и изпълнението на наказателните постановления се извършват по реда на Закона за административните нарушения и наказания.


Чл.23. (1) За нарушения па настоящата Наредба са налага административно наказание глоба.


(2) (Отменена с Решение № 156/02.10.2018 г. по адм.дело № 212/2018 г. на Административен съд – Сливен)

Чл.24. (1) (Отменена с Решение № 156/02.10.2018 г. по адм.дело № 212/2018 г. на Административен съд – Сливен)


(2) При повторно нарушение на цитираните в предходната алинея случаи,   глобите са в размер, посочен в Закона за ветеринарномедицинската дейност.


(3) 1. Който наруши забраната по чл.15, т.11 се наказва с глоба в размер от 500 до 1000 лв. при първо нарушение, а при повторно нарушение-от 1 000 лв. до 2 000 лв. и незабавно отнемане в полза на държавата на участващото в боя куче/та и настаняването му/им в изолатор.

2. Наказанието по т.1 се налага и на лице, което предоставя животно за участие в боеве.


(4) За ловене и избиване на кучета, без разпореждането на компетентните органи, както и измъчването им по какъвто и да е начин-глоба в размер на 500 лв.

(5) За изоставяне на куче, собственикът заплаща глоба в размер на 50 лв.


(6) Ако собственикът на загубено куче в едномесечен срок не извести писмено общинската администрация заплаща глоба  в размер на 50 лв.
VІ. ФИНАНСИРАНЕ

Чл.25. (1) Всички разходи, свързани с прилагане на тази Наредба, си финансират от бюджета на общината и дарения.


(2) За разходите от бюджета се изготвя план-сметка, която се утвърждава заедно с бюджета.

VІІ. ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Настоящата Наредба се издава на основание чл.21, ал.2 от Закона за местното самоуправление и местната администрация, Закона за ветеринарномедицинската дейност, Закона за местните данъци и такси.


§ 2. (1) Изпълнението на Наредбата се възлага на кмета на общината, кметовете и кметските наместници на населените места.


(2) Длъжностните лица по чл.16, в едномесечен срок от приемането на Наредбата определят местата за допускане и за свободно пускане на кучетата.


§ 3. (1) Наредбата влиза в сила от 08.09.2008 година и подлежи на публикуване в интернет –страницата на Община Котел и вестник „Котленски край”.


(2) Лицата, които са придобили кучета до влизането в сила на Наредбата са длъжни да ги регистрират в срок до 3 месеца от срока по ал.1.





Председател на Общински съвет – Котел: (п)









(Христина Чолакова)

